KOMISJONI OTSUS,

28. juuli 1997,

millega muudetakse otsust 91/516/EMÜ, millega kehtestatakse loetelu koostisosadest, mille kasutamine segasöötades on keelatud

(EMPs kohaldatav tekst)

(97/582/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 2. aprilli 1979. aasta direktiivi 79/373/EMÜ segasöötade turustamise kohta,1 viimati muudetud direktiiviga 96/24/EÜ,2 eriti selle artikli 10 punkti e,

ning arvestades, et:

mõnes liikmesriigis on teatatud veiste spongioosse entsefalopaatia (BSE) juhtudest; teadaolevalt esineb mõnes liikmesriigis ka skreipi; veiste spongioosne entsefalopaatia (BSE) ja skreipi tekitajad võivad levida suu kaudu;

veiste spongioosne entsefalopaatia põhjuseks arvatakse olevat see, et söödas kasutatakse mäletsejatelt saadud valke, mis on transmissiivse spongioosse entsefalopaatia tekitajate vektoriks, ning mida ei ole selliste tekitajate inaktiveerimiseks tõhusalt töödeldud;

mäletsejaliste tervise kaitsmiseks ohu eest, mis on põhjustatud sellest, et kasutatavad valkude töötlemise meetodid ei taga alati veiste spongioosse entsefalopaatia tekitajate täielikku inaktiveerimist, võttis komisjon 27. juunil 1994. aastal vastu otsuse 94/381/EÜ veiste spongioosse entsefalopaatia suhtes rakendatavate teatavate kaitsemeetmete ning imetajatelt pärinevate valkude söötmise kohta,3 viimati muudetud otsusega 95/60/EÜ;4 nimetatud otsuse alusel on keelatud imetajate kudedest saadud valkude söötmine mäletsejalistele, kuid teatud tooted vabastatakse juhul, kui need ei ohusta tervist;

mäletsejatele imetajate nakatunud koevalke sisaldava sööda andmisega seotud terviseohte silmas pidades ja kuna inimeste nakatumist haigusesse ei saa välistada, otsustas nõukogu oma 1.-3. aprillil 1996. aastal toimunud istungil võtta inimeste ja loomade tervise kaitsmiseks täiendavad meetmed;

komisjoni otsusega 91/516/EMÜ,5 viimati muudetud otsusega 95/274/EÜ,6 kehtestatakse loetelu koostisosadest, mille kasutamine segasöötades on keelatud;

praktilistel kaalutlustel ja õigusliku järjekindluse tagamiseks tuleks veterniaaria-alastes õigusaktides esinev teatavate imetajate koevalkudest pärinevate valkude söötmise keeld lisada ka söötasid käsitlevatesse õigusaktidesse; loetellu tuleks lisada keeld kasutada selliseid valkusid mäletsejate segasöödas juba söödatootmise etapis;

kehtestatud sätteid kohaldatakse ilma, et see piiraks rangemaid sätteid, mille mõned liikmesriikide võivad olla vastu võtnud, nagu on lubatud eelkõige nõukogu 27. novembri 1990. aasta direktiivi 90/667/EMÜ (millega nähakse ette veterinaarnõuded loomsete jäätmete kõrvaldamise, ümbertöötamise ja turuleviimise kohta ning haigustekitajate vältimise kohta loomset päritolu või kalast valmistatud loomasöötades ning muudetakse direktiivi 90/425/EMÜ,7 viimati muudetud direktiiviga 92/118/EMÜ8) artikli 1 lõikes 2;

käesoleva otsusega ettenähtud meetmed on kooskõlas alalise söödakomitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevaga muudetakse otsuse 91/516/EMÜ lisa vastavalt käesoleva otsuse lisale.

Artikkel 2

Lisa sätteid kohaldatakse ilma, et see piiraks otsust 94/381/EMÜ ja liikmesriikide poolt võetud sätteid, mis on lubatud nõukogu direktiivi 90/667/EMÜ artikli 1 lõikega 2.

Artikkel 3

Käesolevat otsust kohaldatakse alates 1. detsembrist 1997.

Artikkel 4

Käesolev otsus on adresseeritud liikmesriikidele.

Brüssel, 28. juuli 1997

Komisjoni nimel

komisjoni liige

Franz FISCHLER

1 EÜT L 86, 6.4.1979, lk 30.

2 EÜT L 125, 23.5.1996, lk 33.

3 EÜT L 172, 7.7.1994, lk 23.

4 EÜT L 55, 11.3.1995, lk 43.

5 EÜT L 281, 9.10.1991, lk 23.

6 EÜT L 167, 18.7.1995, lk 24.

7 EÜT L 363, 27.12.1990, lk 51.

8 EÜT L 62, 15.3.1993, lk 49.

LISA

Lisatakse järgmine punkt:

"9. Imetajate koevalgud kui mäletsejate segasööda tooraine, välja arvatud:

- piim ja piimatooted,

- želatiin,

- aminohapped, mis on saadakse toornahkade ja mälvade hoidmisel alguses pH 1-2 ja seejärel pH >11 juures ning nende järgneval kuumtöötlemisel 140 C ja 3 baari juures 30 minuti kestel;

- rasvatustatud kontidest saadud dikaltsiumfosfaat;

- kuivplasma ja muud veretooted."